Worcester F 80 Distinctiones

96 Iudicium in quolibet

Iudicium. In quolibet iudicio tribunali est triplex personarum distinccio, scilicet, superiores et prefecti qui iuste habent tribunal, preesse de mores et prouecti, qui iuste patrocinando habent, tribunal subesse. Inferiores et subiecti qui iuste obtemporando habent tribunal subesse.

¶ Puritas consciencie potissime requiritur in iudice qui locum Dei tenet in terris et illud officium exercet quod nec angelis concessum est qui quamuis legantur esse assessores uel diuinorum iudicorum executores, non tamen iudices secundum [1] Thes. [4:17] super quartum *Sententiarum,* Dist. 47. Iudex debet equiualance iudicare, nec propter nobilitatem generis, nec propter affinitatam federis, nec propter diuicias et honores, nec propter delicias et fauores declinare. Set sicut in medio sedet sic debet inter partes esse equalis, [Causa] 11,[[1]](#footnote-1) quest. 3, c. [78], *Quatuor*. Nam quatuor modis genus humanum peruertitur, timore, cupiditate, odio, et amore. Audiant hoc falsi aduocati. Numquid iudicem Domini decipient, Job 12[:16]: *Ipse nouit decipientem et eum qui decipitur,* iudicabit. Audiant hoc tiranni alios opprimentes. Numquid illum violenter depriment, Sap. 6[:8]: Non *verebitur magnitudinem cuiusquam.* Audiant hoc diuites. Numquid illum muneribus corumpent, Prou. 6[:35]: Non *suscipiet pro redemptione dona plurima*.

¶ Tenendum est ergo Dei iudicium quia quanta est modo misericordia tanta erit tunc iusticia. Nunc enim in signum clemencie ostenditur nobis archus celestis, Gen. 9[:13]: *Ponam archum meum in nubibus* celi vt sit *signum inter,* etc. Sed secundum sanctos ante iudicium per multos annos non videbitur in signum iusticie exercende. Vnde est de Deo sicut de sole. Sol enim transit de leone in virginem, de virgine in libram. In signo leonis qui est ferox fuit Deus ante incarnacionem vbi tempore legis interficiebatur colligens *ligna die sabbati*, Num. 15[:32]. Sed post incarnacionem transiuit in virginem pronior factus ad misericordiam. Nam post dixit anima que peccauerunt ipsa morietur, Ezech. 33[:11]:

/fol. 246ra/

Postmodum dixit, *Nolo mortem* peccoris*, sed vt convertatur et vivat*. Ecce quando leo[[2]](#footnote-2) noster castigatur ad modum quo leo catigari solet in verberacione catuli. Catulus, id est, homo, multum affligebatur ex peccator primi parentes. Quando crinens[[3]](#footnote-3) leo, Deus non solum mansueuit ad verbera catuli, sed ipsemet gratis factus est catulus vt verberaretur et mansuesceret magis dimittendo mulierem adulteram siue punicione, Joan. 8[:3-11]. Sed tandem transibit in libram quando exquisitissime discuciet opera nostra et cogitatus, Ysai. 28[:17]: *Ponam in pondere iudicium et iustitiam in mensura*. Vnde Gregorius libro 8, Sic Deus vniuscuiusque viam considerat, sic diminuerat gressus vt minutissimas cogitaciones ac verbera tenuissima que apud nos visu vulnerant, apud eius iudicium indiscussa non remaneant. Ecce ergo quid dicit Deus existens in libra, Deut, 32[:23]: *Congregabo super eos mala, et sagittas meas complebo in eis*.[[4]](#footnote-4) Vnde dicitur quod Deus tres sagittas iaciet in peccatores satis acutas. Quarum, prima erit sagitta vocacionis. Secunda diceptationis.[[5]](#footnote-5) Tercia diffinicionis.

¶ Prima iacietur quando dicetur, Surgite, venite ad iudicium, de qua Joan. 5[:28]: *Omnes qui in monumentis sunt audient vocem Filii Dei*. Hanc videbatur sentire Hieronimus quando dixit, Siue comedam siue bibam siue aliud quid faciam, videtur mihi in auribus, Surgite mortui venite ad iudicium. O quam terribilis erit vox illa malis, Prou. 19[:12]: *Sicut fremitus leonis, ita*, etc.

¶ Natura leonis est quod rugitu suo alias bestias terret, sed catulos[[6]](#footnote-6) proprios nequaquam immo viuificat. Sic Christus in iudicio bestiales homines terrebit, sed suos comfortabit. Vnde sequitur, [Prov. 19:12]: *Sicut ros super* herbas *sic hillaritas* regis et hoc quo ad electos. Nota quod in descensu roris conchilia aperiunt vt rorem accipiant quo nutriantur. Sic in vocacione ad iudicium corda electorum aperientur pre gaudio et vitam de cetero percipient cum Christo. Tunc mali querent delitescere, sed non poterunt, Ysai. 2[:19]: Introibant *in speluncas petrarum, et in vorgines terre, a facie formidinis Domini,* etc.

¶ Secunda sagitta erit desceptacionis quando dicetur peccoribus illud, Matt. [25:42]: *Esuriui et non dedistis mihi manducare* et cetera. Opera misericordia recitabit Jo-

/fol. 246rb/

elis 3[:2] *Congregabo omnes gentes, et deducam* illos *in vallem Josaphat, et* ibi *desceptabo cum eis.* Qualiter ergo stabit peccator cum viderit se accusatum, iudicem iratum, delictum testificatum. Accusabunt eum celi et terra, Job 20[:27]: *Reuelabunt celi iniquitatem eius, et terra consurget aduersus eum*. Et *apertum erit germen domus* eius, et quicquid fuerit in consciencia. Item Sap. [5:21]: Pugnabunt *cum* eo *orbis terrarum contra insensatos*. Si ergo dicente Christo informa serui, *Ego sum*, Joan. 18[:11], inuenienti cadent retro terribilior erit iudicando, Job 26[:14]: *Cum vix paruam stillam*, audiremus, scilicet, monumen eius, *quis poterit tonitruum* eius *magnitudinis* audire, quasi dicens, inteollerabilis erit hec desceptacio, Apo. 6[:16]: Dicent *montibus et petris, Cadite super nos, et abscondite nos a facie sedentis super thronum.*

¶ Erit etiam tunc delictum testificatum a propria consciencia. Vnde apostolus [Rom. 2:15]: *Testimonium* eius eis *reddente consciencia*. Nil melius potest testificare quam illud quod est super, intra nos, talis est consciencia. Vnde Augustinus ad quem locum fugiam, etc. Timor reum conturbat, consciencia confundit cogitaciones, increpant, fugere non licet.

¶ Tercia sagitta erit diffinicionis quando dicetur illud Matt. [25:41]: Ite *maledicti in ignem*, etc. De quo igne, Job 24[:19]: Transibunt *ab aquis niuium ad calorem nimium*. Vnde dixit quidam sanctus, O quam cruenti erunt oculi illi qui tot effundent lacrimas quot habet occeanus aque guttas. Sed quare tanta aqua, lacrimas non extingunt, dicit Augustinus, Quantum ignis materialis distat ab igne puto, tantum distat infernalis a naturali. Cuius est tanta violencia quod si in ipsum flueret tota vniuersitas aquarum ipsum ad modicum non extingueret. Ignis fumum generat fumus, fletum prouocat fletus, ignem roborat ita quod extingui non poterit, nec peccator deficere, Gregorius, O mors quam dulcis eris que tam amara fuisti. Te solam desiderabant qui te solam oderunt. Sed multi qui hoc credere volunt donec senciunt de quibus. Augustinus, ve, ve quibus datum est prius sentire quam credere. Ve primum propter carencia omnis delectabilis. Ve secundum propter presenciam omnis tristabilis. Vnde Gregorius non tamen dolebunt impii de tormento quam dolebunt quod a tali separantur consorcio. Hoc est vulnus tercie figure quod numquam sanabitur, [2] Reg. [1:22]: *Sagitta Jonathæ numquam rediit retrorsum*. Nam diuina sentencia numquam reuocabitur. Vnde Gregorius, quos sola iusticia iudicantis dampnat

/fol. 246va/

nequaquam misercordia parcentis vltima liberat.

¶ Item iudex non debet vendere iustum iudicium. Vnde Augustinus, *Ad Macedonium* et ponitur [Causa] 11, quest. 3, [c. 71, *Non licet*], Nondebet iudex iustum iudicium vendere quamuis liceat aduocato vendere iustum patrocinium et iurisconsulto rectum consilium. Secundum Gregorius, [Causa] 11, quest. 3, [c. 66], *Qui recte*, Si ergo ille qui iustum iudicium vendit fraudem in Deo perpetrat, quid dicemus de eo qui falsum iudicium vendit, potissime in causis matrimonialibus vbi Deus coniuges coniunxit. Quid etiam dicemus de eo qui per malam sententiam non timet depredare viuos, spoliare mortuos, ibi pandens sentencia vbi opus[[7]](#footnote-7) esset misericordia siue quis moriatur testatus vel intestatus, primarius iudex pro testatmenti insinuacione, pro administracionis concessione magnam partem bonorum sibi, amplicat reliqua partem patitur nepharie dissipare.

¶ Et sic Cayphas cum Iuda. Judex cum executore immo cum persecutore diuidunt inter se spolia scelerata. Sic ergo cum vnus depilat et deuellerat, alius denudat et excoriat. Miser mortuus ab elemosinis quibus releuari posset defraudatur. Non igitur mirum si anime saluande contra tales clament secundum illud [Causa] 2, quest. 1, [c. 20 ] *Deus omnipotens*.

|  |
| --- |
|  |

1. 11 ] Lambeth *corr*. 13 F 80. [↑](#footnote-ref-1)
2. quando leo ] Lambeth *corr.* quomodo F 80. [↑](#footnote-ref-2)
3. crinens ] *add*. ~~Deus~~. [↑](#footnote-ref-3)
4. eis ] Lambeth *corr.* eas F 80. [↑](#footnote-ref-4)
5. disceptationis ] *corr.* decepcionis. [↑](#footnote-ref-5)
6. catulos ] *add*. catulos. [↑](#footnote-ref-6)
7. opus ] *add*. opus. [↑](#footnote-ref-7)